সবুজ আলোর দীপাবলি, দূষণমুক্ত উৎসবের পথে নতুন দিশা বারুইপুরে

বারুইপুর: দূষণ, ধোঁয়া আর শব্দের আতশবাজি এখন অতীত। সময়ের সঙ্গে সঙ্গে পাল্টে যাচ্ছে দীপাবলির রূপ, এবার দীপাবলি (Diwali) মানেই সবুজ আলোয় ভরা পরিবেশবান্ধব উৎসব। দক্ষিণ ২৪ পরগনার (South 24 Pargana) বারুইপুরের (Baruipur) চম্পাহাটি ও হারাল এলাকার বাজি শিল্পে সেই পরিবর্তনের জোয়ার স্পষ্ট (District News)।

তামিলনাড়ু ও দিল্লির প্রশিক্ষণপ্রাপ্ত বৈধ লাইসেন্সধারী বাজি প্রস্তুতকারকরা এখন তৈরি করছেন গ্রীন আতশবাজি, যা যেমন রঙিন ও আকর্ষণীয়, তেমনি পরিবেশবান্ধবও। এই পরিবর্তনের পেছনে বড় ভূমিকা রয়েছে পশ্চিমবঙ্গ সরকারের “ইনক্লুস্টার প্রকল্প”-এর। কয়েক কোটি টাকার বিনিয়োগে স্থাপিত এই প্রকল্প আজ রাজ্যের বাজি শিল্পকে নতুন দিশা দেখিয়েছে।

আরও পড়ুন : বাংলার আদি দক্ষিণা কালী, শান্তিপুরের আগমেশ্বরী মায়ের পুজোয় ৪০০ বছরের ঐতিহ্য আজও অটুট

স্থানীয় বাজি ব্যবসায়ী অর্জুন মণ্ডল জানালেন, “সরকারের অক্লান্ত সহযোগিতা না থাকলে এই উদ্যোগ কখনও বাস্তবায়িত হতো না। এখন আমরা গর্বিত, কারণ দীপাবলি মানে শুধু উৎসব নয়, পরিবেশের প্রতিও দায়বদ্ধতা।”

লকডাউনের পর থেকে সাধারণ মানুষের সচেতনতা বেড়েছে, এখন অনেকে দূষণমুক্ত বাজি পছন্দ করছেন। গ্রাহক নেপাল চন্দ্র হালদার বললেন, “আগে আমরা যে ভাবে বাজি পোড়াতাম, এখন তেমনটা করি না। গ্রীন বাজি দেখতে যেমন সুন্দর, তেমনি শান্তিও দেয়।” কলকাতার চন্দ্রশেখর বর্মার কথায়, “এই পরিবর্তনটা ইতিবাচক বাচ্চাদের শেখানোর মতোই একটা ভালো উদাহরণ।”

বাজি ব্যবসায়ীরা এখন বড় লক্ষ্য নিয়ে এগোচ্ছেন, পশ্চিমবঙ্গকে ভারতের গ্রীন আতশবাজি শিল্পের এক নম্বর রাজ্য হিসেবে প্রতিষ্ঠা করা। তারা আশা করছেন, আগামী দিনে দীপাবলির উৎসব আরও বেশি আনন্দ, আলো এবং পরিবেশ-সচেতনতায় ভরে উঠবে।